Η επίδραση της χορήγησης α-τοκοφερόλης στην οστική ενσωμάτωση των ορθοπαιδικών εμφυτευμάτων από ανοξείδωτο χάλυβα και στο οξειδωτικό stress
Authors: Σαββίδης Ματθαίος 
Published: September 2021

Η α-τοκοφερόλη, μία κλασική αντιοξειδωτική ουσία, διαδραματίζει θετικό ρόλο στον οστικό μεταβολισμό και κυρίως στην οστική αναδιαμόρφωση, κατά τη φάση της δευτερογενούς πώρωσης του κατάγματος. Τόσο η πώρωση ενός κατάγματος, όσο και η οστεοενσωμάτωση, μοιράζονται κοινές βιολογικές οδούς. Στην πειραματική μελέτη, στο πλαίσιο της διατριβής αυτής, διερευνήθηκε η επίδραση της οξειδωτικής καταπόνησης και της χορήγησης α-τοκοφερόλης, στην οστική ενσωμάτωση ορθοπαιδικών εμφυτευμάτων από ανοξείδωτο χάλυβα. Αυτό καθορίστηκε από: τον προσδιορισμό της δύναμης απόσπασης και της ροπής στρέψης του κοχλία και τον προσδιορισμό ιστομορφομετρικών δεικτών του σχηματισμού των οστών. Επιπρόσθετα, διερευνήσαμε τη σχέση μεταξύ της χορήγησης της α-τοκοφερόλης και της μείωσης της οξειδωτικής καταπόνησης που αναπτύσσεται κατά την τοποθέτηση του ορθοπαιδικού εμφυτεύματος. Συνολικά χρησιμοποιήθηκαν 38 νεαροί ενήλικες επίμυες της φυλής Wistar. Οι επίμυες χωρίστηκαν τυχαία σε 3 ομάδες: Α. Ομάδα αρνητικών μαρτύρων (n=8), Β. Ομάδα μαρτύρων (n=15) και Γ. Ομάδα βιταμίνης Ε (α-τοκοφερόλη) (n=15). Κατά την ημέρα 0 ένας ειδικά κατασκευασμένος κοχλίας τοποθετήθηκε στην εγγύς μετάφυση και των δύο κνημών στα ζώα της ομάδας Β και Γ. Κατά την ημέρα 1 χορηγήθηκε α-τοκοφερόλη στη δόση των 40 mg/kg σωματικού βάρους, άπαξ ημερησίως, ενδοπεριτοναϊκά, στα ζώα της ομάδας Γ, ενώ στους επίμυες των δύο άλλων ομάδων χορηγήθηκε φυσιολογικός ορός. Όλα τα ζώα ακολούθησαν το ίδιο περι- και μετεγχειρητικό πρωτόκολλο και θυσιάστηκαν την ημέρα 29. Όλα τα ζώα ολοκλήρωσαν τη μελέτη και όλες οι κνήμες ήταν κατάλληλες για αξιολόγηση. Ο προσδιορισμός της δύναμης απόσπασης του εμφυτεύματος πραγματοποιήθηκε στη δεξιά κνήμη ενώ η ροπή στρέψης του κοχλία και οι ιστομορφομετρικοί δείκτες (ο όγκος του νεοσχηματιζόμενου οστού που περιβάλλει το εμφύτευμα σε mm3, το ποσοστό του νεοσχηματιζόμενου οστού, το ποσοστό του μυελού των οστών που περιβάλλει το εμφύτευμα ανά οπτικό πεδίο, το πάχος του νεοσχηματιζόμενου οστού σε mm, το ποσοστό του ώριμου οστού στο νεοσχηματιζόμενο οστούν, ο όγκος του νεοσχηματιζόμενου ώριμου οστού που περιβάλλει το εμφύτευμα σε mm3 και το ποσοστό του νεοσχηματιζόμενου οστού ως προς το συνολικό οστούν) πραγματοποιήθηκαν στις αριστερές κνήμες. Στο πλάσμα του αίματος όλων των ομάδων προδιορίστηκαν: η συγκέντρωση της α-τοκοφερόλης, της μηλονικής διαλδεϋδης, των πρωτεΐνικών καρβονυλίων καθώς και η ολική αντιοξειδωτική ικανότητα, ενώ στο ερυθροκυτταρικό αιμόλυμα προσδιορίστηκαν η δραστικότητα της καταλάσης και η συγκέντρωση της ανηγμένης και οξειδωμένης γλουταθειόνης, καθώς και του λόγου τους. Διαπιστώθηκαν στατιστικά σημαντικές διαφορές μεταξύ της ομάδας της βιταμίνης Ε και της ομάδας των μαρτύρων σε όλες τις παραμέτρους που εξετάστηκαν. Από τα αποτελέσματα της παρούσας διατριβής, με τη χρήση ενός in vivo ζωικού προτύπου, συνάγεται ότι η μετεγχειρητική χορήγηση της α-τοκοφερόλης προάγει την οστεοενσωμάτωση των ορθοπαιδικών εμφυτευμάτων και ενισχύεται η άποψη ότι η μετεγχειρητική χορήγηση της α-τοκοφερόλης είναι μία πολλά υποσχόμενη προσέγγιση επαγωγής της οστεοενσωμάτωσης στον άνθρωπο. Όμως, απαιτούνται περαιτέρω μελέτες, με τη χρήση διαφορετικών ζωικών προτύπων, ή/και τη χρήση διαφορετικών εμφυτευμάτων, ή/και διαφορετικών συγκεντρώσεων α-τοκοφερόλης, πριν την εφαρμογή των συμπερασμάτων της διατριβής αυτής στην κλινική πράξη.